華山
作者：鄭谷
朝代：唐

paragraphs: 峭仞聳巍巍，晴嵐染近畿。
孤高不可狀，圖寫盡應非。
絕頂神仙會，半空鸞鶴歸。
雲臺分遠靄，樹谷隱斜暉。
墜石連村響，狂雷發廟威。
氣中寒渭闊，影外白樓微。
雲對蓮花落，泉橫露掌飛。
乳懸危磴滑，樵徹上方稀。
澹泊生真趣，逍遙息世機。
野花明澗路，春蘚澀松圍。
遠洞時聞磬，羣僧晝掩扉。
他年洗塵骨，香火願相依。